Imtella' Awwissu 13, 2021 Rapport: Andrea Rossitto Ritratti: Marco Micallef Filmat: Adrian Borg Ghigo, Marco Micallef Is-salini ta' Burmarrad reġgħu bdew jipproduċu l-melħ. Bħalissa, diversi voluntiera qed iħottu l-melħ biex issa jintbagħtu kampjuni f'laboratorji barra minn Malta biex jiġi ttestjat għall-kwalità. Il-produzzjoni tal-melħ minn hawnhekk kienet ilha nieqsa mis-sebgħinijiet. Il-wied ta' Burmarrad reġa' ħa l-ħajja. Wara kważi 45 sena r-Riżerva Naturali tas-Salina reġgħet bdiet tipproduċi l-melħ. Ix-xogħol beda għall-ħabta ta' Marzu. Is-salini tbattlu u tnaddfu, u n-natura tħalliet taħdem waħidha. Imbagħad, il-melħ inġabar f'munzelli u bħalissa diversi voluntiera qed ipoġġuh fl-imħażen. Fis-sebgħinijiet dawn is-salini kienu jagħtu mas-700 tunnellata melħ kull sajf. Kif spjega l-maniġer tar-Riżerva, is-Sur Manuel Mallia, il-produzzjoni kienet waqfet ħesrem sakemm instabet soluzzjoni biex jiġi kkontrollat l-ilma dieħel mill-baħar. "L-ilma hawnhekk jidħol bil-qlib…m'hemmx għalfejn pompi. Hawn sistema ta' kanali bil-valves li stallajna aħna u allura nista' nikkontrolla l-ilma kif jidħol u fejn imur f'dawn il-kanali." Fis-Salina, mhux is-salini kollha jistgħu jipproduċu l-melħ. L-għamla tal-qiegħ tal-għadajjar, tħoll u torbot. "Is-salini l-oħra għandhom kollha qiegħ tat-tafal. L-oħrajn kollha jagħmlu salmura…għaxra jagħmlu l-melħ." Il-kwalità tal-melħ prodott, għad trid tkun magħrufa. "Il-pjan hu li ħa nibagħtu samples ta' dan il-melħ barra minn Malta ġo laboratorji speċjalizzati biex dawn jgħidulna l-kwalità tiegħu." Il-melħ mhux utli fuq il-mejda tal-ikel biss. "Minn stħarriġ li kien sar aħna sibna li hemm 14,000 użu differenti għall-melħ." Il-melħ tas-Salina mhux għall-bejgħ. L-intenzjoni hi li jsiru ammonti żgħar ta' melħ biex l-għarfien dwar il-produzzjoni tal-melħ jibqa' jgħaddi minn ġenerazzjoni għall-oħra.